বাবার মদ্যপানে আপত্তি! আত্মঘাতী ছেলে, অনুশোচনায় মৃত্যু বৃদ্ধেরও

ওয়েব ডেস্ক : মদ্যপান করতেন বাবা। বার বার বারণ করেছিলেন ছেলে। কিন্তু তা কানে তোলেননি বৃদ্ধ। যা নিয়ে রোজ সংসারে অশান্তি লেগেই ছিল। তা থেকেই ঘটে গেল মর্মান্তিক ঘটনা (Tragic Incident)। বাবার সঙ্গে বচসার পর আত্মঘাতী হলেন ছেলে। অনুশোচনায় এর পরেই আত্মঘাতী (Suicide) হলেন বৃদ্ধ বাবাও।

জানা গিয়েছে, এমনই মর্মান্তিক ঘটনা ঘটে গিয়েছে আলিপুরদুয়ারের (Alipurduar) শামুকতলা আদিবাসী এলাকায়। মৃত যুবকের নাম গঙ্গা খড়িয়া। বাবার নাম এঁতোয়া খড়িয়া। তাঁরা শামুকতলা থানার গারোখুটা এলাকার বাসিন্দা। অভিযোগ, রোজ মদ্যপ অবস্থায় এসে বাড়িতে অশান্তি করতেন এঁতোয়া। আর বাবার মদ্যপানে বার বার বাধা দিয়েছিলেন গঙ্গাও। কিন্তু কোনও কাজ হয়নি।

আরও খবর : চণ্ডীতলায় ভুয়ো কল সেন্টারের পর্দা ফাঁস, গ্রেফতার ৭

এর পরেই গত মঙ্গলবার রাতে মদ্যপান করে বাড়ি ফিরে ঝামেলা করেন এঁতোয়া। তখন ছেলে গঙ্গার সঙ্গে তাঁর বিবাদ শুরু হয়। সূত্রের খবর, এর পরেই বাড়ি থেকে বেরিয়ে গিয়েছিলেন ওই যুবক। কিন্তু অনেক্ষণ সে বাড়ি না ফেরায় শুরু হয় খোঁজাখুঁজি। কিন্তু বাড়ি থেকে কিছুটা দূরে ওই যুবকের ঝুলন্ত দেহ উদ্ধার করে পরিবারের সদস্যরা।

সেই খবর পেয়ে ঘটনাস্থলে গিয়েছিলেন গঙ্গার বাবা এঁতোয়া। ছেলের এমন পরিণতি দেখে ফিরে এসেছিলেন ঘরে। কিন্তু বাড়ি এসে তিনিও আত্মঘাতী হন। ছেলে ও স্বামীর এমন পরিণতিতে বাকরুদগ্ধ হয়ে পড়েন বাড়ির গৃহকর্ত্রী। অবাক হন স্থানীয়রাও। এই ঘটনার খবর দেওয়া হয় পুলিশে। পুলিশ (Police) ঘটনাস্থলে এসে বাবা ও ছেলের দেহ উদ্ধার করে নিয়ে যায় ময়নাতদন্তের জন্য। এই ঘটনায় ইতিমধ্যে তদন্ত শুরু করে দিয়েছে পুলিশ।